བོད་བཙན་པོའི་དུས་ཀྱི་བསླབ་བྱའི་ཁྱད་ཆོས་གཙོ་བོ་ཞིག་ནི་བརྗོད་བྱ་ཤིན་ཏུ་རྒྱ་ཆེ་བ་སྟེ།བསླབ་བྱའི་ནང་དོན་སྐབས་དེའི་བོད་སྤྱི་ཚོགས་ཀྱི་ཁྱབ་ཁོངས་སོ་སོར་འབྲེལ་ཡོད་པ་དང་།སློབ་དཔོན་པདྨས་བོད་འབངས་སྤྱི་ལས་སོ་སོར་ཞལ་ཆེམས་བཅུ་གསུམ་གྱི་སྒོ་ནས་གདམས་པའི་སྐབས།གདམས་བྱའི་ཡུལ་གྱི་་ཆ་ནས་བོད་ཀྱི་སྐྱེ་འགྲོ་ཡོངས་རྫོགས་ཚུད་ཡོད་དེ།སྐབས་དེའི་བོད་འབངས་རྣམས་ཀྱི་རིམ་གྲས་དང་ཐོབ་ཐང་སོ་སོར་བཀར་ནས།བོད་ཀྱི་རྒྱལ་པོ་དང་བློན་པོ།བཙུན་པ་ཕོ་མོ།དགེ་བཤེས་སྟོན་པ།སྔགས་པ།སྒོམ་ཆེན།རྣལ་འབྱོར་བ།བོད་ཀྱི་སྐྱེ་བོ།བུད་མེད།བོད་ཀྱི་ཡོན་མཆོད།ནད་པ་དང་སྨན་པ།སློབ་དཔོན་ལ་ཆོས་འབྲེལ་ཡོད་མཁན།བོད་ཀྱི་བྱིས་པ་བཅས་རིམ་གྲས་བཅུ་ཕྲག་གཅིག་ལྷག་ལ་བཀར་ནས་གདམས་པས།བོད་ཁམས་རིལ་བོའི་སྐྱེ་འགྲོ་ཡོངས་རྫོགས་ཚུད་པར་བྱས་ཡོད་ཅིང་།དེ་བཞིན་དུ་སྲོང་བཙན་སྒམ་པོའི་ཕྱི་བློན་རྣམས་ལ་གདམས་པལས་ཀྱང་།བོད་ཀྱི་རྒྱལ་པོ་སྙན་ཁུང་སྲབ་ལ་གྲོས་ཁ་ཡང་།བོད་ཀྱི་བློན་པོ་གདུག་པ་ཆེ་ལ་ཆོས་ལ་གནགགཞོན་པ་ཤར་རྣམས་ནི་ངོ་མི་རྟག་ལ་འགྱུར་ལྡོག་ཆེ།བུད་མེད་རྣམས་ནི་བོང་མི་སྲུན་ལ་དབང་ཆེ།བྱིས་པ་རྣམས་ནི་ཤེས་བཞིན་རགས་ལ་ཅོལ་ཅུང་།སྤྱིར་བོད་མི་ཐམས་ཅད་ཉོན་མོངས་པ་རགས་ལ་སྙིང་དུ་འགོང་པོ་ཞུགས།ཞེས་པས།གདམས་བྱའི་ཡུལ་གྱི་ཆ་ནས་ཤིན་ཏུ་ཁྱབ་ཆེ་བར་སྣང་ལ།གདམས་པར་བྱ་བའི་ནང་དོན་གྱི་ཐད་ནས་ལྷ་ཆོས་དང་མི་ཆོས་དག་གདུལ་བྱའི་རྒྱུ་དང་ངོ་བོ་ལ་དམིགས་ནས་གང་ལ་གང་འཚམ་གྱིས་ཆོས་དང་ཁྲིམས་ལུགས།སྲིད་ཐབས།འབངས་ཀྱི་སྤྱི་ཚིས།འཇིག་རྟེན་མཐུན་འཇུག་སོགས་མི་ཆོས་ཀྱི་གནད་གང་མང་ཞིག་སྟོན་བཞིན་ཡོད་དེ།དཔེར་ན།བོད་ཀྱི་ནད་པ་དང་སྨན་པ་རྣམས་ལ་གནང་བའི་ཞལ་ཆེམསལས།དང་པོ་སྨན་གྱི་སློབ་དཔོན་མཁས་པའི་རྩར༔ལག་ལེན་སྨན་སྦྱོར་རྨ་ཆིངས་ལེགས་པར་སློབས༔བར་དུ་སློབ་དཔོན་མཉེས་བྱས་གདམས་ངག་ཞུས༔ཐ་མ་ནད་པ་བཅོས་དུས་སྙིང་རྗེ་སྐྱེད༔རྩ་ཆུ་ཕྱི་ཡུལ་བརྟག་ལ་ནད་ངོས་བཟུང་༔ནད་ངོས་མི་ཟིན་སྨན་སྦྱོར་བྱས་པ་ཡིས༔སྨན་དུ་མ་སོང་དུག་ཏུ་སོང་བར་འོང༔ནད་ཀྱི་ངོས་ཟིན་སྨན་སྦྱོར་བཏང་བ་ཡིས༔མེ་ཡི་གཉེན་པོར་ཆུ་ཡིས་གསོད་དང་འདྲ༔ཞེས་ནད་བརྟག་སྨན་སྦྱོར་སོགས་ཞིབ་ཕྲར་བཀོད་པ་མ་ཟད།སྐྱེས་པ་དང་བུད་མེད།དགེ་བཤེས་སོགས་ལ་གདམས་པ་ལས།དམག་རྒྱག་སོ་སྲུང་དང་།ཁྱིམ་སྐྱོང་གནས་ལུགས།རིག་གནས་སྦྱངས་བརྩོན།ཆོས་བསྒྱུར་གཞུང་སྤེལ།ཆེར་བཀུར་ཆུང་བྱམས་སོགས་མིའི་ཀུན་སྤྱོད་དང་འབྲེལ་བའི་སྤྱི་ཚོགས་འཚོ་བའི་ཕྱོགས་སོ་སོ་བསྟན་པས།སྐབས་དེ་དག་ཏུ་བྱུང་བའི་བསླབ་བྱའི་བརྗོད་བྱ་ཤིན་ཏུ་རྒྱ་ཆེ་བའི་ཁྱད་ཆོས་ལྡན་ནོ།།